.td_uid_2_609ecfa80859f_rand.td-a-rec-img{text-align:left}.td_uid_2_609ecfa80859f_rand.td-a-rec-img img{margin:0 auto 0 0} Il-Prim Ministru Robert Abela fi Frar li għadda mar l-Iżvizzera permezz ta' private jet "biex iġib investiment u xogħol lejn Malta". Huwa kien akkumpanjat mill-Ministru għall-Intrapriża Miriam Dalli. Hu u jwieġeb mistoqsija parlamentari din il-ġimgħa, il-Prim Ministru qal li huma marru u ġew lura dakinhar stess, fejn mal-wasla kompla bil-ħidma inkluż b'konferenza tal-aħbarijiet dwar suġġett ieħor. Għall-mistoqsija tad-Deputat Nazzjonalista Jason Azzopardi, il-Prim Ministru ma tax dettalji dwar id-destinazzjoni u l-ħin taż-żjara. Madanakollu f'kumment ma' Newsbook.com.mt, id-destinazzjoni ġiet żvelata mill-Ministru Miriam Dalli wara konferenza tal-aħbarijiet li indirizzat dalgħodu. Hija qalet li ż-żjara kienet fl-Iżvizzera mingħajr ma tat dettalji dwar it-tip ta' investiment. Intant, waqt il-konferenza tal-aħbarijiet, il-Ministru Dalli ħabbret li b'investiment ta' €200,000 se ssir żona ta' rikreazzjoni fil-Park tal-Inwadar, li jinsab fil-konfini bejn Wied il-Għajn, Ħaż-Żabbar u x-Xgħajra. Żiedet tgħid li 200 metru kwadru minn dan il-park se jiġi riġenerat biex joffri spazju rikreattiv, fejn il-familji Maltin jistgħu jmorru jqattgħu ftit ħin ta' mistrieħ, filwaqt li jgawdu spazju miftuħ max-xtajta. Saħqet li din ir-riġenerazzjoni se ssir b'tali mod li l-impatt fuq l-inħawi tal-madwar ikun wieħed minimu. Fost l-oħrajn hu ppjanat li jiġu installati ħames bankijiet magħmula minn plastik riċiklabbli, settijiet kbar tal-BBQ permanenti u sitt kontenituri fejn wieħed jiddisponi mill-faħam użat għall-BBQs. .td_uid_3_609ecfa80888f_rand.td-a-rec-img{text-align:left}.td_uid_3_609ecfa80888f_rand.td-a-rec-img img{margin:0 auto 0 0}